LT Europos Sąjungos oficialusis leidinys C 310/12

EUROPOS CENTRINIO BANKO NUOMONĖ

2012 m. rugpjūčio 1 d.

dėl pasiūlymo dėl reglamento dėl vertybinių popierių atsiskaitymo gerinimo Europos Sąjungoje ir centrinių vertybinių popierių depozitoriumų

(CON/2012/62)

2012/C 310/02

Įžanga ir teisinis pagrindas

2012 m. balandžio 3 d. Europos Centrinis Bankas (ECB) gavo Europos Sąjungos Tarybos prašymą pateikti nuomonę dėl pasiūlymo dėl reglamento dėl vertybinių popierių atsiskaitymo gerinimo Europos Sąjungoje ir centrinių vertybinių popierių depozitoriumų (CVPD), kuriuo iš dalies keičiama Direktyva 98/26/EB (1) (toliau – pasiūlytas reglamentas). 2012 m. balandžio 19 d. ECB taip pat gavo Europos Parlamento prašymą pateikti nuomonę dėl pasiūlyto reglamento.

ECB kompetencija teikti nuomonę grindžiama Sutarties dėl Europos Sąjungos veikimo 127 straipsnio 4 dalimi ir 282 straipsnio 5 dalimi, nes pasiūlytame reglamente yra nuostatų, susijusių su ECB nustatoma ir įgyvendinama euro zonos pinigų politika bei sklandaus mokėjimo sistemų veikimo skatinimu, kaip nustatyta Sutarties 127 straipsnio 2 dalyje, ir su ECB prisidėjimu prie to, kad kompetentingos institucijos galėtų sklandžiai vykdyti savo politiką, susijusią su rizikos ribojimu pagrįsta kredito įstaigų priežiūra ir finansų sistemos stabilumu, kaip nustatyta Sutarties 127 straipsnio 5 dalyje. Be to, Europos centrinių bankų sistemos ir Europos Centrinio Banko statuto (toliau – ECBS statutas) 22 straipsnyje nustatyta, kad ECB ir nacionaliniai centriniai bankai gali sudaryti sąlygas, o ECB gali priimti reglamentus, kad būtų užtikrintas kliringo ir mokėjimo sistemų veiksmingumas ir patikimumas Sąjungoje ir su kitomis šalimis. Vadovaudamasi Europos Centrinio Banko darbo reglamento 17 straipsnio 5 dalies pirmuoju sakiniu, Valdančioji taryba priėmė šią nuomonę.

Bendros pastabos

Kartu su Direktyva 2004/39/EB (2) ir pasiūlymu dėl reglamento dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (3), pasiūlytas reglamentas bus teisinės sistemos, reglamentuojančios rinkos infrastruktūras ir prekybos vietas, dalis. Dėl savo dydžio, sudėtingumo ir sisteminių sąsajų CVPD laikomi sistemiškai svarbiais (4); todėl reikalinga priežiūrą išsamiai reglamentuojanti sistema, kurioje derinamos mikrolygio ir makrolygio rizikos ribojimu grindžiamos priemonės. ECB itin remia Komisijos pasiūlymą stiprinti CVPD taikytiną teisinę sistemą bei suderinti CVPD veiklą, veiklos leidimų išdavimą ir priežiūrą reglamentuojančias taisykles, taip pat taisykles, susijusias su vertybinių popierių tokiuose Sąjungos CVPD išleidimu, laikymu ir pervedimu (5).

Eurosistema rengia TARGET2-Securities (T2S), kad Europoje būtų įdiegta bendra atsikaitymų platforma. Šiame kontekste ECB taip pat labai remia pasiūlytą reglamentą, kuris patobulins tarptautinių atsiskaitymų visoje Sąjungoje, o ypač – T2S, teisines ir veiklos sąlygas. Todėl ECB rekomenduoja, kad pasiūlytas reglamentas ir atitinkami įgyvendinantys aktai būtų priimti prieš T2S veikimo pradžią, kuri planuojama 2015 m. birželį.

1. Reglamento taikymo sritis

Pasiūlytas reglamentas nustato vienodus atsiskaitymo už finansines priemones reikalavimus (6). Pagal Direktyvą 2004/39/EB (7)„finansinės priemonės“ apima perleidžiamus vertybinius popierius, pinigų rinkos priemones, kolektyvinio investavimo subjektų vienetus, išvestinius susitarimus, finansinius susitarimus dėl skirtumų ir apyvartinius taršos leidimus. ECB pažymi, kad pasiūlytame reglamente „finansinių priemonių“ terminas nėra apibrėžtas ir kad kai kurios jo dalys taikomos tik „vertybiniams popieriams“ arba perleidžiamiems vertybiniams popieriams (8), o kitos taip pat taikomos pinigų rinkos priemonėms (9), kolektyvinio investavimo subjektų vienetams ir apyvartiniams taršos leidimams (10). Be to, pasiūlytame reglamente CVPD apibrėžiami kaip juridiniai asmenys, valdantys vertybinių popierių atsiskaitymo sistemą ir teikiantys bent vieną kitą priede (11) nurodytą pagrindinę paslaugą. ECB mano, kad turėtų būti reglamentuojamos visos trys pagrindinės paslaugos. Atsižvelgiant į tai ir siekiant teisinio aiškumo, ECB rekomenduoja patikslinti pasiūlyto reglamento taikymo sritį tiek priemonių rūšių, kurioms jis taikomas, tiek CVPD apibrėžties atžvilgiu.

CVPD apibrėžtis turėtų būti pakeista, kad būtų išvengta galimybės rinktis palankesnes reglamentavimo sąlygas, jei CVPD sukurtų du ar tris juridinius asmenis, kurie teiktų skirtingas pagrindines paslaugas, tačiau CVPD taikytinas reglamentas jiems nebūtų taikomas. ECB mano, kad šis reglamentas turėtų būti taikomas kiekvienam juridiniam asmeniui, teikiančiam bet kurią iš priedo A skirsnyje nurodytų trijų pagrindinių paslaugų.

2. Bendradarbiavimas tarp institucijų

2.1. Nustatant už CVPD kompetentingas institucijas, pasiūlytu reglamentu kompetentingoms priežiūros institucijoms suteikiamas dominuojantis vaidmuo, o Europos centrinių bankų sistemos (ECBS) nariams – pagalbinis vaidmuo. Atsižvelgiant į centrinių bankų kaip priežiūros institucijų ir (arba) kaip emisijos centrinių bankų vaidmenį, taip pat į tai, kad centriniai bankai naudojasi CVPD paslaugomis atsiskaityti už pinigų politikos operacijas, pasiūlytas reglamentas turėtų užtikrinti, kad kompetentingų institucijų ir Europos vertybinių popierių ir rinkų institucijos (EVPRI) įgaliojimai papildo vieni kitus ir yra suderinti tinkamai dalyvaujant ECBS nariams. Mokėjimų ir atsiskaitymų sistemų komitete (Committee on Payment and Settlement Systems, CPSS) ir Tarptautinėje vertybinių popierių komisijų organizacijoje (International Organisation of Securities Commissions, IOSCO) centriniai bankai ir vertybinių popierių rinkos priežiūros institucijos pripažino finansų rinkos infrastruktūrų, įskaitant CVPD, reglamentavimo ir priežiūros svarbą (12). ECB mano, kad pasiūlytas reglamentas turėtų būti suderintas su CPSS ir IOSCO principais. Skatintinas veiksmingas ir glaudus bendradarbiavimas tarp kompetentingų institucijų ir ECBS narių, tiek iš priežiūros perspektyvos, tiek ir kaip emisijos centrinių bankų, kartu nedarant poveikio centrinių bankų įgaliojimams (13).

2.2. ECB taip pat pažymi, kad pasiūlytame reglamente jau numatyta nemažai bendradarbiavimo sričių; kartu ECB siūlo keletą papildomų sričių, kuriose, jo nuomone, EVPRI ir ECBS dalyvavimas taip pat būtinas. Be to, ECB pabrėžia EVPRI ir ECBS bendro darbo poreikį rengiant techninių standartų projektus. Tai turėtų užtikrinti, kad ECBS nariams nereikės rengti papildomų ir potencialiai skirtingų priežiūros priemonių reikalavimų, įskaitant teisės aktus. Be to, taip būtų išvengta būtinybės nuolat vertinti, ar atsiskaitymuose už pinigų politikos operacijas dalyvaujantys CVPD atitinka vartotojų standartus (14); priešingu atveju tai būtų reikalinga siekiant įvykdyti ECBS teisinius įsipareigojimus. Šiame kontekste ypač svarbu laiku ir tinkamai keistis reikalinga informacija, įskaitant informaciją, kurios reikia finansinio stabilumo, priežiūros ir statistikos tikslais.

2.3. Todėl pasiūlytame reglamente turėtų būti numatytos bendradarbiavimo taisyklės, leidžiančios kompetentingoms ir atitinkamoms institucijoms atlikti jų pareigas tiek šalies viduje, tiek ir užsienyje, vadovaujantis CPSS ir IOSCO principais (15). Atsižvelgiant į tikėtiną tarpvalstybinę operacijų ir atsiskaitymų plėtrą, taip pat į sąsajas tarp CVPD – kurios bus toliau plėtojamos ir skatinamos pradėjus veikti T2S bendrai platformai – pasiūlytu reglamentu turėtų būti skatinama išsami tarpvalstybinė priežiūra. Kompetentingos institucijos turėtų turėti galimybę nuspręsti dėl tinkamos bendradarbiavimo priemonių formos. Atsižvelgiant į tai, galėtų būti numatyta galimybė steigti institucijų kolegijas, ypač kai CVPD vykdo tarpvalstybinę veiklą per dukterinę įmonę arba filialą, arba kai teikiamos tarpvalstybinės paslaugos tampa esminėmis (16).

3. Makrolygio rizikos ribojimo priežiūra

Pripažinta, kad tvirtos finansų rinkos infrastruktūros, įskaitant vertybinių popierių atsiskaitymų sistemas, reikšmingai prisideda prie finansinio stabilumo sumažindamos sisteminę riziką (17). ECB pažymi, kad Europos sisteminės rizikos valdybos ir atitinkamų nacionalinių institucijų atitinkamai vykdoma makrolygio rizikos ribojimo priežiūra turėtų būti atliekama nedarant poveikio ECBS narių atitinkamiems įgaliojimams.

4. Atsiskaitymai centrinio banko pinigais

Pasiūlytu reglamentu CVPD leidžiama siūlyti piniginius atsiskaitymus komercinio banko pinigais, kai praktiškai neverta ir neįmanoma atsiskaitymus vykdyti centrinio banko pinigais (18). Tai atitinka CPSS ir IOSCO principus bei ECBS ir CESR rekomendacijas (19), patvirtinančias, kad centrinio banko likvidumas ir komercinio banko pinigai nėra lygiavertės galimybės rizikos atžvilgiu. Kai CVPD leidžiama siūlyti piniginius atsiskaitymus komercinio banko pinigais, turėtų būti reikalaujama, kad jis nustatytų griežtus kriterijus kredito įstaigai, veikiančiai kaip atsiskaitymų bankas (20), ir stebėtų, kad ji jų laikytųsi. ECB taip pat pritaria, kad pasiūlytu reglamentu nereguliuojama galimybė gauti centrinio banko kreditą, įskaitant likvidumo pagalbą kritiniu atveju, kuri yra centrinių bankų prerogatyva ir tiesiogiai susijusi su pinigų politika.

5. CVPD ir bankinės papildomos paslaugos

5.1. Pasiūlytame reglamente numatyta, kad CVPD negali patys teikti jokių bankinių papildomų paslaugų, o turi gauti leidimą paskirti vieną ar daugiau kredito įstaigų pasiūlytame reglamente apibrėžtoms tam tikroms bankinėms papildomoms paslaugoms teikti. Tačiau tiems CVPD, kuriems taikoma leidžianti nukrypti nuostata ir tam tikros apsaugos priemonės, gali būti suteikiamas veiklos leidimas teikti kai kurias iš šių paslaugų (21).

5.2. Tam būtina atidžiai prižiūrėti, kad būtų užtikrintas Sąjungos konkurencijos taisyklių, sisteminės makrolygio rizikos ribojimo priežiūros bei bankininkystės reglamentavimo sistemų suderinamumas (22); kartu turi būti tinkamai paskirstyti uždaviniai tarp CVPD priežiūros institucijų ir bankų priežiūros institucijų. Šiuo atžvilgiu, kaip pažymėta ir ankstesnėje nuomonėje, ECB pritaria, kad Europos bankininkystės institucija (EBI) sistemingai dalyvautų imantis bet kokios išankstinės Sąjungos bankininkystės teisės aktų techninės analizės (23). Konkrečiau, pasiūlytame reglamente su atsiskaitymų paslauga susijusios bankinės papildomos paslaugos vertybinių popierių atsiskaitymo sistemos dalyviams atskiriamos nuo su kitomis pagrindinėmis arba papildomomis paslaugomis susijusių bankinių papildomų paslaugų (24). Kartu Komisija įgaliojama priimti deleguotuosius aktus, kuriais būtų patikslintos šios papildomos paslaugos (25). ECB laikosi nuomonės, kad toks atskyrimas nėra aiškus ir kad nurodytos bankinės papildomos paslaugos turėtų būti kiek įmanoma suderintos su Europos bankininkystės teisės aktų terminologija.

5.3. Bankinių papildomų paslaugų teikimo sistema turėtų būti nustatyta siekiant tinkamai sumažinti riziką, tačiau kartu išlaikant CVPD teikiamų paslaugų efektyvumą. Atsižvelgiant į ypatingą šio klausimo svarbą, būtų tikslinga atlikti išsamesnį įvairių teikiamų bankinių papildomų paslaugų vertinimą. Toks vertinimas būtų naudingas visapusiškai apibrėžiant a) įvairaus pobūdžio rizikas, įskaitant riziką, susijusią su problemų sprendimu, taip pat teisinę, kredito, likvidumo, operacinę ir verslo rizikas, ir b) įvairių paslaugų efektyvumo pobūdį; tai padėtų nustatyti saugiausią ir veiksmingiausią modelį. ECB pasirengęs prisidėti prie tokio vertinimo. Be to, neturėtų būti neaiškumų dėl bankinių papildomų paslaugų, kurias galėtų teikti paskirtos kredito įstaigos, tikslios apimties (26), dėl joms taikomų rizikos ribojimo reikalavimų ir dėl jų savarankiškumo bankininkystės reglamentavimo sistemoje (27).

5.4. Pasiūlytu reglamentu apribojamos paslaugos, kurias gali teikti paskirta kredito įstaiga, priklausanti tai pačiai įmonių grupei kaip ir CVPD (28). ECB supranta, kad šį apribojimą lemia rizikos ribojimo motyvai, ypač norint išvengti paplitimo poveikio. ECB rekomenduoja, kad šis apribojimas būtų taikomas visoms kredito įstaigoms, kurios priedo C skirsnyje išvardytas bankines paslaugas teikia vertybinių popierių atsiskaitymo sistemos dalyviams, siekiant atsižvelgti į galimą neigiamą poveikį CVPD gebėjimui toliau vykdyti savo funkcijas, ypač tas, kurios grindžiamos vienalaikiu vertybinių popierių ir piniginių lėšų pervedimo mechanizmu, kuris galėtų kilti kredito įstaigos problemų sprendimo ir nemokumo atveju.

5.5. Galiausiai ECB mano, kad pasiūlyta leidžiančių nukrypti nuostatų taikymo procedūra yra gana sudėtinga ir galėtų būti supaprastinta siekiant reikiamo aiškumo ir vienodumo. Visų pirma, sprendžiant, ar taikyti leidžiančias nukrypti nuostatas, be pasiūlyme jau numatytų būtinųjų kokybinių kriterijų, turėtų būti nustatyti objektyvūs kriterijai, įskaitant, jei įmanoma, kiekybinius kriterijus.

6. Suderinamumas su CVPD taikomais pasauliniais standartais

Pasiūlytame reglamente pripažįstama, kad reglamento nuostatos turėtų remtis CPSS ir IOSCO parengtomis galiojančiomis rekomendacijomis (29). Tačiau tarp CPSS ir OISCO principų bei pasiūlyto reglamento yra tam tikrų nesuderinamumų, kuriuos ECB rekomenduoja išspręsti. Pavyzdžiui, pasiūlytame reglamente nėra reglamentuojami reikalavimai dėl skirtingų lygių dalyvavimo (30). Be to, būtinybė valdyti riziką, kuri kyla iš tarpusavio priklausomybės (31), pasiūlytame reglamente minima tik veiklos rizikos (32) atžvilgiu. Taip pat yra nesuderinamumų, susijusių su likvidumo rizikos valdymu (33), t. y. pasiūlytame reglamente atidėtųjų grynųjų atsiskaitymų sistemos (deferred net settlement systems, DNS), kurios teikia atsiskaitymų garantijas, neatskiriamos nuo tų DNS, kurios jų neteikia. Tai neatitinka CPSS ir IOSCO principų, pagal kuriuos atsiskaitymų garantijas teikiančios DNS turi visiškai padengti kredito ir likvidumo rizikas, o atsiskaitymų garantijų neteikiančios DNS turi padengti kredito riziką dviem didžiausiems dalyviams ir jų kontroliuojamoms įmonėms, o likvidumo riziką – didžiausiam dalyviui ir jo kontroliuojamoms įmonėms.

7. Veiklos perdavimas viešiesiems subjektams

Pasiūlytame reglamente nustatomi reikalavimai, kuriuos CVPD turi atitikti perduodami dalį savo veiklos (34). Išimtis taikoma situacijoms, kai CVPD perduoda kai kurias savo operacijas viešiesiems subjektams, jei tas perdavimas reglamentuojamas specialioje teisinėje, reguliacinėje ir veiklos sistemoje. ECB pažymi, kad ši išimtis apimtų dabartinį Eurosistemos vykdomą T2S projektą. ECB pritaria šiai išimčiai, kuria atsižvelgiama į tai, kad toks veiklos perdavimas gali duoti ekonomikai daug naudos, juo prisidedama prie Eurosistemos uždavinių vykdymo ir jam taikomas pamatinis susitarimas, kuriame numatytos apsaugos priemonės (35).

8. Teisės aktų kolizija

Pasiūlytame reglamente numatyta bendra taisyklė, kad visus klausimus, susijusius su CVPD laikomų vertybinių popierių nuosavybės aspektais, reglamentuoja tos šalies, kurioje tvarkoma vertybinių popierių sąskaita, teisė (36). Nors tokia bendra taisyklė dera su kitais Sąjungos teisės aktais, pagal kuriuos vertybinių popierių nuosavybės aspektams taikoma atitinkamo tarpininko vietos teisė (37), ECB kategoriškai nesutinka, kad būtų nustatytos papildomos teisės aktų kolizijos taisyklės, kurios neatitiktų galiojančių Sąjungos teisės aktų bei paveiktų teisinį tikrumą (38).

Be to, kaip pažymėta ir ankstesnėje nuomonėje, nors aiški ir paprasta įstatymų kolizijos taisyklė visiems nematerialiųjų vertybinių popierių aspektams yra svarbi veiksmingam ir saugiam finansinių priemonių laikymui ir pervedimui tarptautiniu mastu, vieno įstatymų kolizijos režimo praktinis taikymas tarptautiniam vertybinių popierių kliringui ir atsiskaitymams Sąjungoje ir toliau atskleidžia „sąskaitos buvimo vietos“ aiškinimo skirtumus valstybėse narėse (39). Šiame kontekste ECB mano, kad būtina suderinti įvairias Sąjungos teisines sistemas, reglamentuojančias vertybinių popierių laikymą ir disponavimą jais bei naudojimąsi vertybiniais popieriais suteikiamomis teisėmis, atsižvelgiant į Teisinio aiškumo grupės (Legal Certainty Group) ataskaitas (40).

9. Konkrečios taisyklės CVPD problemų sprendimui

Kadangi pasiūlytame reglamente nėra konkrečių, išsamių taisyklių, kurios reglamentuotų CVPD problemų sprendimą, ECB rekomenduoja priimti tokias taisykles.

Kai ECB rekomenduoja iš dalies keisti pasiūlytą reglamentą, konkretūs redagavimo pasiūlymai kartu su aiškinamuoju tekstu pateikiami priede.

Priimta Frankfurte prie Maino 2012 m. rugpjūčio 1 d. ECB Pirmininkas Mario DRAGHI

(1) KOM(2012) 73 galutinis.

(2) 2004 m. balandžio 21 d. Europos Parlamento ir Tarybos direktyva 2004/39/EB dėl finansinių priemonių rinkų, iš dalies keičianti Tarybos direktyvas 85/611/EEB, 93/6/EEB ir Europos Parlamento ir Tarybos direktyvą 2000/12/EB bei panaikinanti Tarybos direktyvą 93/22/EEB (OL L 145, 2004 4 30, p. 1). Šiuo metu peržiūrima. Žr. pasiūlymą dėl Europos Parlamento ir Tarybos direktyvos dėl finansinių priemonių rinkų, kuria panaikinama Europos Parlamento ir Tarybos direktyva 2004/39/EB (KOM(2011) 656 galutinis) ir pasiūlymą dėl Europos Parlamento ir Tarybos reglamento dėl finansinių priemonių rinkų, kuriuo iš dalies keičiamas Reglamentas dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (Europos rinkos infrastruktūros reglamentas) (KOM(2011) 652 galutinis).

(3) Žr. pasiūlymą dėl Europos Parlamento ir Tarybos reglamento dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (KOM(2010) 484 galutinis).

(4) Žr. pasiūlyto reglamento aiškinamojo memorandumo 1 dalį.

(5) Taip pat žr. 2011 m. kovo 22 d. ECB tarnybų atsakymą (toliau – ECB atsakymas) į Komisijos viešąją konsultaciją dėl centrinių vertybinių popierių depozitoriumų ir dėl kai kurių vertybinių popierių atsiskaitymo aspektų derinimo Europos Sąjungoje (toliau – Komisijos konsultacija). ECB atsakymą galima rasti ECB interneto svetainėje http://www.ecb.int

(6) Žr. pasiūlyto reglamento 1 straipsnio 1 dalį.

(7) Direktyva 2004/39/EB. Komisijos pasiūlymas panaikinti Direktyvą 2004/39/EB (žr. 3 išnašą) taip pat apima apyvartinius taršos leidimus.

(8) Žr. Direktyvos 2004/39/EB 4 straipsnio 18 dalį.

(9) Žr. Direktyvos 2004/39/EB 4 straipsnio 19 dalį.

(10) Pasiūlytame reglamente apyvartiniai taršos leidimai apibrėžiami darant nuorodą į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (OL L 275, 2003 10 25, p. 32).

(11) Žr. pasiūlyto reglamento 2 straipsnio 1 dalies 1 punktą ir priedo A skirsnį.

(12) Žr. 2012 m. balandžio mėn. CPSS ir IOSCO finansų rinkos infrastruktūrų principus (Principles for financial market infrastructures), ypač 4 skyrių (toliau – CPSS ir IOSCO principai), kuriuos galima rasti Tarptautinių atsiskaitymų banko (TAB) interneto svetainėje http://www.bis.org

(13) Žr. 2011 m. sausio 13 d. ECB nuomonę CON/2011/1 dėl pasiūlymo dėl Europos Parlamento ir Tarybos reglamento dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL C 57, 2011 2 23, p. 1). Visos ECB nuomonės skelbiamos ECB interneto svetainėje http://www.ecb.europa.eu

(14) 1998 m. sausio mėn. Europos pinigų instituto „ES vertybinių popierių atsiskaitymo sistemų naudojimo ECBS kredito operacijose standartai“ (Standards for the use of EU securities settlement systems in ESCB credit operations).

(15) Ypač žr. CPSS ir IOSCO principų E atsakomybę (bendradarbiavimas su kitomis institucijomis).

(16) ES Europos rinkos infrastruktūros reglamento teisinėje sistemoje, Direktyvoje 2006/48/EB dėl kredito įstaigų veiklos pradėjimo ir vykdymo (OL L 177, 2006 6 30, p. 1) ir CPSS ir IOSCO principuose jau numatytas kolegijų įsteigimas.

(17) Žr. 2010 m. spalio mėn. Finansinio stabilumo valdybos dokumentą „Sistemiškai svarbių finansinių institucijų keliamos moralinės rizikos sumažinimas: rekomendacijos ir tvarkaraštis“ (Reducing the moral hazard posed by systemically important financial institutions — recommendations and time lines), p. 8.

(18) Pasiūlyto reglamento 37 straipsnio 2 dalis.

(19) Šiuo požiūriu žr. CPSS ir IOSCO principų 9 principą bei ECBS ir CESR 10 rekomendaciją iš 2009 m. gegužės mėn. „Rekomendacijų vertybinių popierių atsiskaitymo sistemoms ir rekomendacijų centrinėms pagrindinėms sandorių šalims Europos Sąjungoje“ (Recommendations for securities settlement systems and recommendations for central counterparties in the European Union) (toliau – ECBS ir CESR rekomendacijos).

(20) Šiame kontekste žr. CPSS ir IOSCO principų 9 principą ir ECBS ir CESR rekomendacijų 10 rekomendaciją.

(21) Ypač žr. pasiūlyto reglamento IV antraštinę dalį ir priedo C skirsnį.

(22) Žr. Direktyvą 2006/48/EB ir šiuo metu pirmininkaujančios valstybės narės siūlomuose kompromisiniuose aktuose svarstomus dalinius pakeitimus.

(23) Žr. 2012 m. sausio 25 d. ECB nuomonės CON/2012/5 dėl pasiūlymo dėl direktyvos dėl galimybės verstis kredito įstaigų veikla ir dėl rizikos ribojimu pagrįstos kredito įstaigų ir investicinių įmonių priežiūros ir dėl pasiūlymo dėl reglamento dėl rizikos ribojimo reikalavimų kredito įstaigoms ir investicinėms įmonėms (OL C 105, 2012 4 11, p. 1) 3.2 dalį.

(24) Žr. pasiūlyto reglamento priedo C skirsnį.

(25) Žr. pasiūlyto reglamento 2 straipsnio 2 dalį.

(26) Žr. pasiūlyto reglamento 54 straipsnį.

(27) Šiuo klausimu žr. pasiūlyto reglamento 57 ir 58 straipsnius.

(28) Žr. pasiūlyto reglamento 52 straipsnio 5 dalį.

(29) Žr. pasiūlyto reglamento 25 konstatuojamąją dalį.

(30) Žr. CPSS ir IOSCO principų 19 principą.

(31) Žr. CPSS ir IOSCO principų 3 principą.

(32) Pasiūlyto reglamento 42 straipsnio 6 dalis.

(33) Žr. CPSS ir IOSCO principų 7 principą ir pasiūlyto reglamento 57 straipsnį.

(34) Žr. pasiūlyto reglamento 28 straipsnį.

(35) Žr. Komisijos konsultaciją ir ECB atsakymą.

(36) Žr. pasiūlyto reglamento 46 straipsnio 1 dalį.

(37) Žr. 1998 m. gegužės 19 d. Europos Parlamento ir Tarybos direktyvos 98/26/EB dėl atsiskaitymų baigtinumo mokėjimų ir vertybinių popierių atsiskaitymų sistemose (OL L 166, 1998 6 11, p. 45) 9 straipsnį, 2002 m. birželio 6 d. Europos Parlamento ir Tarybos direktyvos 2002/47/EB dėl susitarimų dėl finansinio įkaito (OL L 168, 2002 6 27, p. 43) 9 straipsnį ir 2001 m. balandžio 4 d. Europos Parlamento ir Tarybos direktyvos 2001/24/EB dėl kredito įstaigų reorganizavimo ir likvidavimo (OL L 125, 2001 5 5, p. 15) 24 straipsnį.

(38) Žr. pasiūlyto reglamento 46 straipsnio 2 dalį.

(39) Šiuo klausimu žr. 2008 m. rugpjūčio 7 d. ECB nuomonės CON/2008/37 dėl pasiūlymo dėl direktyvos, iš dalies keičiančios Direktyvą 98/26/EB ir Direktyvą 2002/47/EB (OL C 216, 2008 8 23, p. 1) 8 punktą.

(40) Žr. http://ec.europa.eu/internal_market/financial-markets/docs/certainty/2ndadvice_final_en.pdf